**Tájékoztató**

**a Nemzeti Gazdasági és Társadalmi Tanács 2014. június 10-én,
a Bankcenter 1001. számú tárgyalójában
tartott plenáris üléséről**

**Dr. Parragh László** (Gazdasági Képviselői Oldal) **soros elnök** köszöntötte a Tanács tagjait, a kormányzat képviselőit, valamint a meghívott vendégeket.

**A napirendi pontok tárgyalása**

1. **Az Európai Bizottság 2014. évre szóló országspecifikus ajánlásai vonatkozásában egységes NGTT- álláspont kialakítása az oldalelnöki ülésen megtárgyalt szövegszerű javaslat alapján**

**Dr. Parragh László** a napirendi pont kapcsán kifejtette, hogy a magyar érdekek hatékony képviselete Brüsszelben csak egységes álláspont mellett lehetséges. A rendkívüli ülést az Európai Bizottság 2014. évre szóló országspecifikus ajánlásai hívták életre, amely alkalommal az NGTT plenáris ülésén egységes álláspont kialakítását kell megteremteni. Az ugyanazon a napon, délelőtt lefolytatott oldalelnöki ülés alkalmával sikeresen tudtak közös álláspontot kialakítani a felek, és az NGTT plenáris ülésének hasonlóképp kell konszenzusra törekedni. Az egységes álláspont szövege pontról pontra került megvitatásra, a Preambulum, a 3. pont (közteherviselés), az 5. pont (piaci verseny elősegítése, korrupció, adminisztrációs terhek csökkentése, beruházások támogatása), a 6. pont (oktatás) és a 7. pont (energiaárak csökkentése) esetében nem volt az Oldalak részéről észrevétel.

**Az Oldalak álláspontjai**

A **Civil Oldal** az egységes álláspont 1., illetve 2. pontjával kapcsolatban fogalmazott meg észrevételt. Javítási kísérletnek az a javaslat hangzott el, miszerint az 1. pontban egyedül az állam adósságának magas szintje szerepeljen (és kerüljön ki belőle a magánszektorra, illetve egyéb dolgokra vonatkozó rész), mivel a 2. pont kizárólag a magánszektort tárgyalja. Ettől függetlenül a Civil Oldal nem ragaszkodott mindenáron az eredeti szöveg módosításához.

**Gazdaság Képviselői Oldal**: A fenti javaslat egyértelműsítésére mondattörlést javasolt, így logikailag el tud különülni.

**Munkavállalói Oldal**: Csatlakozott a Civil Oldal álláspontjához: az 1. pont az állami, a 2. pont a magánszektorral foglalkozna külön-külön.

**Turóczy László**, a Nemzetgazdasági Minisztérium helyettes államtitkára a kormány képviselőjeként magyarázattal szolgált a vitatott pontokhoz. Ismertette, hogy a kormány nem kíván a Költségvetési Tanács tekintetében további feladatkör bővítést, mivel mandátuma minden, az Európai Bizottság által elvárt feladatot képes ellátni. Kifejtette, hogy a költségvetési hiányt az Európai Bizottság előrejelzésében Magyarország kárára állapította meg, vagyis az egységes álláspont kialakításánál további intézkedéseket nem lát szükségesnek.

A 4. ponttal kapcsolatosan Turóczy László olyan észrevételt tett, miszerint a munkanélküliségi rátát pontosabban kellene megfogalmazni a szövegben. A megjelent tagok egyetértésére viszont a konkrét szám törlésre került.

Az Oldalak 4 igen és egy tartózkodás mellett elfogadták a dokumentumot.

1. **Az Európai Bizottság által meghirdetett Civil Társadalomért Díj**

**Gelencsér Katalin**, az Emberi Erőforrások Minisztériumának munkatársa ismertette, hogy az oldalelnökök részére az NGTT Titkársága többször kiküldött ismertetőt, miszerint az Európai Unió minden évben meghirdeti a Civil Társadalomért Díjat. 2014-ben a roma integráció volt téma. Ennek érdekében lehetett olyan szervezeteket felterjeszteni a magas presztízsű díjra, amelyek elősegítették a romák integrációját a társadalomban. Az NGTT Civil Oldala részéről két jelölés érkezett: a Snétberger Ferenc által alapított zenei tehetséggondozó program és általános iskolai oktatás, valamint a Bódis Krisztina író és dokumentumfilmes által alapított Van Helyed Alapítvány. Továbbá a Munkavállalói Oldal részéről a sajókazai roma gimnázium, mint kezdeményezés.

**A** Munkavállalói Oldal részéről kérdésként felmerült, egyenrangúan, mellérendelten kell-e rangsorolni a szervezeteket.

Gelencsér Katalin (EMMI) elmondta, hogy egyenrangúan, tehát mellérendelten kerülnek a fenti civil szervezetek a díj felterjesztésére.

**Dr. Latorcai Csaba**, az Emberi Erőforrások Minisztériumának helyettes államtitkára felhívta a figyelmet, hogy három jelölés érkezett és a többes jelölés mellett az NGTT szabadon dönthet a szervezetek továbbá sorsáról. Tájékoztatta továbbá a Tanácsot, hogy az Oldalak egyetértésére minden olyan esetben szükség van, amikor az NGTT jelöltjei kerülnek továbbításra.

A Tanács egyhangúlag támogatta a jelölteket.

 Jóváhagyta:

 Dr. Parragh László

 soros elnök